Pia Kristensen (DF), 2004-05-28:
Dansk Folkeparti er helt enig med forslagsstillerne i, at der er brug for en fortsættelse af den selvmordsforebyggende indsats.
Vi kan ikke være ambitiøse nok, for det er en tragedie, når livet bliver så svært, at et menneske træffer beslutning om at tage sit eget liv - ikke kun for personen selv, men også for de efterladte.
I særdeleshed er det bekymrende, at antallet af selvmordsforsøg blandt helt unge piger har været voldsomt stigende.
I handlingsplanen for forebyggelse af selvmordsforsøg og selvmord blev der peget på en lang række områder, hvor man anbefalede en indsats, og de anbefalinger er så vidt muligt fulgt op i de projekter, som blev iværksat efter indstilling fra referencegruppen.
Nu skal de gode erfaringer forankres i Sundhedsstyrelsens Center for Selvmordsforskning, i de frivillige organisationer og i kommunerne, og vi skal selvfølgelig sikre, at der fortsat gøres en stabil og langsigtet indsats på området.
Selv om referencegruppen som planlagt ophører, betyder det jo ikke, at de gode processer, der er i gang, stopper.
Center for Selvmordsforskning vil fremover stå for en årlig konference, der skal sikre, at de netværk, der er skabt i perioden, får et nyt sted at mødes.
Centeret forsker i årsager til selvmordsforsøg og selvmord, det udpeger særlige indsatsområder i det forebyggende arbejde, og med udgangspunkt i handleplanen har det udarbejdet en uddannelsesplan, som har til formål at sikre uddannelse og opkvalificering af alle relevante faggrupper.
Hertil kommer, at Livslinien - den landsdækkende, anonyme telefonrådgivning til selvmordstruede, pårørende og efterladte - rekrutterer og uddanner frivillige.
Vi er helt enige med forslagsstillerne i, at de frivillige og private organisationer yder en meget stor indsats, og den skal selvfølgelig fastholdes og udbygges.
Vi er til gengæld ikke enige med forslagsstillerne i, at de gode processer og aktiviteter, der er sat i gang, stopper, selv om referencegruppen ikke videreføres.
Dermed siger vi dog ikke, at det, der gøres på området på nuværende tidspunkt, er tilstrækkeligt, så vi er ikke afvisende over for at diskutere området meget grundigt i en anden sammenhæng.
Derfor foreslår Dansk Folkeparti, at Socialudvalget arrangerer en eksperthøring lige efter sommerferien, hvor ungdomspsykologer, selvmordsforskere, behandlere og andre bliver inviteret her til Christiansborg for at dele deres viden med Socialudvalgets og muligvis Sundhedsudvalgets medlemmer.
I Dansk Folkeparti ønsker vi at få så megen viden og så mange oplysninger, der kan bruges i det politiske arbejde, som muligt, og et af spørgsmålene kunne være: Skal vi lave nogle nye og helt andre projekter end dem, der er beskrevet i handlingsplanen, eller skal der laves noget sideløbende med de projekter, der er beskrevet?
Jeg er overbevist om, at en høring med eksperter kan afdække denne problemstilling, og vi kan faktisk nå det, inden forslaget her skal behandles igen.
Jeg vil godt afslutningsvis sige, at vi i Dansk Folkeparti meget gerne vil være med til at finde midlerne, hvis der skal bevilges ekstra midler til dette område.
Der skal ikke herske tvivl om, at vi ønsker at styrke området, og det er et emne, vi vil prioritere meget højt i satspuljeforhandlingerne.